Den tidligere Venstre-politiker Jens Rohde bliver kandidat for De Radikale i sin hjemby Viborg.

Jens Rohde, der i øjeblikket er medlem af Europa-Parlamentet for De Radikale, stiller op til Folketinget ved næste valg.

Det bekræfter han over for DR.

Politikeren stiller op for De Radikale i sin hjemby Viborg og i Holstebro.

- Mange har henvendt sig til mig og sagt, at der mangler en stemme som min i Folketinget. Det har jeg nu overvejet og sagt ja til, siger Jens Rohde til DR.

- Der er andre, som har bevæget sig i en retning, jeg mener er uacceptabel, og som kræver opposition. Derfor stiller jeg op, siger han.

Kerneværdier

Selv mener Rohde, at han har stået fast på sine kerneværdier.

- Ja, det sjove er, at jeg står for nøjagtig de samme liberale kerneværdier som dengang, når det gælder retsstaten og lighed for loven.

- Jeg kæmper imod kollektiv straf. Jeg kæmper for åbenhed og gennemsigtighed i forvaltningen og jeg står for nøjagtig den samme europæiske politik som dengang, siger han til DR.

Forlod Venstre i protest

Jens Rohde er tidligere folketingsmedlem for partiet Venstre. Fra 1998 til 2006 var han valgt til Folketinget for Viborg.

I 2009 blev politikeren valgt til Europa-Parlamentet, hvilket han blev genvalgt til ved valget fire år senere.

I december 2015 forlod han dog partiet i protest mod partiets asyl- og udlændingepolitik, som han fandt for restriktiv.

Jens Rohde meldte sig i stedet ind i De Radikale.